b'\n_START_ARTICLE_\nGianni Rodari\n_START_PARAGRAPH_\nGianni Rodari [d\xc5\xbe\'anni rod\'aari] (23. oktoober 1920 Omegna \xe2\x80\x93 14. aprill 1980 Rooma) oli itaalia kirjanik ja ajakirjanik, kes on tuntud oma lasteraamatutega, eelk\xc3\xb5ige teosega "Cipollino seiklused". 1970. aastal sai ta Hans Christian Anderseni lastekirjanduspreemia (ta on ainus Itaalia autor, kes on selle auhinna p\xc3\xa4lvinud).\n_START_SECTION_\nEluk\xc3\xa4ik\n_START_PARAGRAPH_\nRodari s\xc3\xbcndis P\xc3\xb5hja-Itaalias Omegna v\xc3\xa4ikelinnas, mis asub Orta j\xc3\xa4rve \xc3\xa4\xc3\xa4res. Ta pagarist isa suri 1929. aastal kopsup\xc3\xb5letikku ning Giannit ja ta kahte venda kasvatas ema, kes suundus perega elama oma kodukanti Gaviratesse Varese provintsis. 1931\xe2\x80\x931934 \xc3\xb5ppis Rodari Seveso katoliiklikus seminaris. Ta huvitus muusikast ning v\xc3\xb5ttis kolm aastat viiulitunde, samuti avastas enda jaoks filosoofide ja poliitiliste m\xc3\xb5tlejate teosed (Nietzsche, Schopenhauer, Lenin, Trotski). 1937. aastal sai ta \xc3\xb5petajadiplomi ning andis tunde Varese provintsi maakoolides. 1939. aastal \xc3\xb5ppis ta p\xc3\xb5gusalt Milano \xc3\xbclikoolis, ent lahkus sealt p\xc3\xa4rast m\xc3\xb5ne eksami sooritamist._NEWLINE_Teise maailmas\xc3\xb5ja ajal oli ta halva tervise t\xc3\xb5ttu s\xc3\xb5jav\xc3\xa4eteenistusest vabastatud. Raske rahalise olukorra t\xc3\xb5ttu kandideeris ta t\xc3\xb6\xc3\xb6le Casa del Fasciosse ning oli sunnitud liituma fa\xc5\xa1istliku parteiga. Kui ta oli kaotanud kaks parimat s\xc3\xb5pra ning ta vend Cesare oli viidud saksa koonduslaagrisse, astus Rodari 1. mail 1944 Itaalia Kommunistliku Partei liikmeks ning osales Itaalia vastupanuliikumises._NEWLINE_1945. aastal asus Rodari t\xc3\xb6\xc3\xb6le ajakirjanikuna, esmalt v\xc3\xa4ljaandes Cinque punte, seej\xc3\xa4rel Varese kommunistide h\xc3\xa4\xc3\xa4lekandjas L\'Ordine Nuovo. 1947. aastal asus ta t\xc3\xb6\xc3\xb6le Milanos ilmuvasse kommunistlikusse v\xc3\xa4ljaandesse L\'Unit\xc3\xa0, kus hakkas hiljem hoolitsema rubriigi "La domenica dei piccoli" ("Pisikeste p\xc3\xbchap\xc3\xa4ev") eest._NEWLINE_1950. aastal suundus ta Milanost Rooma, kus ta juhtis Itaalia pioneeride ajakirja Pioniere, 1953. aastast Itaalia Kommunistliku Noorsoo\xc3\xbchingu ajakirja Avanguardia. Ta tegi kaast\xc3\xb6\xc3\xb6d paljudele v\xc3\xa4ljaannetele ning hoolitses lasterubriikide sisu eest. 1951. aastal ilmusid Rodari esimesed lasteraamatud, "Il Libro delle Filastrocche" ja "Il Romanzo di Cipollino".'